b'\n_START_ARTICLE_\nPhilip Francis Thomas\n_START_SECTION_\nBiografi\n_START_PARAGRAPH_\nFrancis Thomas ble uteksaminert fra Dickinson College i Pennsylvania i 1830 f\xc3\xb8r han videre studerte rettsvitenskap og innledet sin karriere som advokat i hjembyen Easton. I 1836 var han delegat til delstaten Marylands konstutisjonskonvensjon, og i \xc3\xa5rene 1838, 1843 og 1845 ble han innvalgt til Maryland House of Delegates, som var underhuset i delstatens lovstiftende forsamling. Francis Thomas var medlem av representantenes hus i perioden mellom 1839 til 1841 og guvern\xc3\xb8r i Maryland i perioden mellom 1848 til 1851._NEWLINE_Da den dav\xc3\xa6rende finansministeren Howell Cobb gikk av i desember 1860 ble Francis Thomas motvillig utnevnt til landets neste finansminister av president James Buchanan. P\xc3\xa5 grunn av trusselen fra s\xc3\xb8rstatene som eskalerte i landet fantes det ikke tillit til USAs \xc3\xb8konomi. Rett etter \xc3\xa5 ha tiltr\xc3\xa5dt som finansminister m\xc3\xa5tte han fors\xc3\xb8ke \xc3\xa5 finansiere utbetalingen av renten til USAs statsgjeld ved hjelp av salg av statsobligasjoner. Bankene i nordstatene hadde ikke tillit til regjeringen og var skeptiske til \xc3\xa5 kj\xc3\xb8pe statsobligasjoner, ettersom de var redde for at summene skulle havne i s\xc3\xb8rstatene. Francis Thomas avgikk allerede etter en m\xc3\xa5ned i embetet som f\xc3\xb8lge av at han ikke klarte \xc3\xa5 fremskaffe l\xc3\xa5net._NEWLINE_Francis Thomas ble igjen innvalgt til Maryland House of Delegates i 1863 og var medlem av USAs senat fra Maryland i perioden 1867 til 1868, men uten \xc3\xa5 kunne delta i senatets arbeidsoppgaver. Mellom 1875 til 1877 var han p\xc3\xa5 nytt medlem av representantenes hus, mens han i 1878 mislyktes i \xc3\xa5 bli innvalgt i senatet. Det samme \xc3\xa5ret, samt i 1883, ble han valgt inn til Maryland House of Delegates. Philip Francis Thomas d\xc3\xb8de den 2. oktober 1890 i Baltimore og ble senere begravet ved Spring Hill Cemetery i hans hjemby Easton i Maryland.'